Návrh na začatie prejudiciálneho konania, ktorý podal Tribunal Judiciaire de Paris (Francúzsko) 30. apríla 2024 – BC/S. C. P. Attal et Associés
(vec C-321/24, Attal et Associés)
Jazyk konania: francúzština
Vnútroštátny súd, ktorý podal návrh na začatie prejudiciálneho konania
Tribunal Judiciaire de Paris
Účastníci konania pred vnútroštátnym súdom
Žalobkyňa: BC
Žalovaná: S. C. P. Attal et Associés
Prejudiciálne otázky
Má sa článok 63 ods. 1 Zmluvy o fungovaní Európskej únie vykladať v tom zmysle, že bráni dvojitému odmeňovaniu notárov dvoch členských štátov Európskej únie riešiacich to isté dedičstvo pozostávajúce z majetku v oboch členských štátoch, pričom aj výpočet odmeny vychádza z celkovej hrubej hodnoty dedičstva, bez zohľadnenia odmeny vyplatenej druhému notárovi, aj keď účasť notára právo vyžaduje?
Má sa článok 63 ods. 1 Zmluvy o fungovaní Európskej únie vykladať v tom zmysle, že bráni tomu, aby sa odmena notára, ktorého účasť na riešení dedičstva pozostávajúceho z majetku v dvoch členských štátoch Európskej únie právo vyžaduje, vypočítala z celkovej hrubej hodnoty dedičstva, a nie len z hrubej hodnoty dedičstva nachádzajúceho sa v jeho členskom štáte?
Majú sa článok 63 ods. 1 a článok 65 ods. 1 písm. a) Zmluvy o fungovaní Európskej únie vykladať v tom zmysle, že dvojité odmeňovanie dvoch notárov riešiacich to isté dedičstvo, ktoré sa takisto vypočítava z celkovej hrubej hodnoty dedičstva nachádzajúceho sa v oboch členských štátoch, môže predstavovať „príslušné ustanovenie ich daňových zákonov“, ktoré predstavuje výnimku zo zákazu obmedzenia pohybu kapitálu stanoveného v prvom z týchto ustanovení, aj keď účasť notára právo vyžaduje?
Majú sa články 63 ods. 1 a 65 ods. 1 písm. b) Zmluvy o fungovaní Európskej únie vykladať v tom zmysle, že dvojité odmeňovanie dvoch notárov riešiacich to isté dedičstvo, ktoré sa takisto vypočítava z celkovej hrubej hodnoty dedičstva nachádzajúceho sa v týchto dvoch členských štátoch, môže byť potrebným opatrením, aby sa zabránilo porušovaniu vnútroštátnych daňových predpisov, alebo postupom na ohlasovanie kapitálových pohybov na štatistické alebo správne účely predstavujúcim výnimku zo zákazu obmedzenia pohybu kapitálu stanoveného v prvom z týchto ustanovení, aj keď účasť notára právo vyžaduje?
____________